Ag er Satisfaction - Wikimammenn\nAg er Satisfaction\nE ti J.M. GALLES, 1790 (pp. 403-417).\n◄ Ag er Govezion Ag er Satisfaction Ag en Absolvèn ►\nER Satisfaction, péhani-zou en drivèt Parti ag er Sacremand a Bénigèn, e zou er reparation ag en offance groeit de Zoué ha d’en Nessan. Er resolution ferm ha sincèr d’obér satisfaction, e zou absolumant necessær eit gobér ur Govezion vat, penaus-benac n’en dai quet attàu requis en dout groeit er satisfaction-memb quênt monèt de govessad : rac hemb er volanté sincèr-zé den n’eèll bout pardonnét ag é béhedeu. Ne ouhèmb quet a hanamb hun hunan gobér satisfaction de Zoué ér vuhé-men : rac-ce hur satisfactioneu n’eèllant boud profittabl eid-omb, meid é quemènt ma vènt joéntét guet mériteu Jesus-Chrouist, a béré é tènnant ou ol nærh ha vertu. Jesus-Chrouist en dès groeit, gùir-è, satisfaction antiér de Zoué aveid omb ; mæs eit quemènt-ce n’en domb-quet exant a obér pénigèn ; rac n’en domb lodêq én é vériteu meit revè er boen e laquamb d’obér satisfaction eit hur péhedéu.\n2.° Obligét-omb d’obér er bénigèn e ra demb hur Hovezour, ha péhein e ra pihue-benac e vanq dré é faute a hé accomplissein. Rac penaus-benac ma receuamb er remission a hur péhedeu ér Sacremand a bénigèn, ne vèmb quet neoah attàu qùitt ag er boén deliét d’er péhedeu, dré ma ta er boén éternel deliét d’er péhedeu marvel a béré en hun bai receuét er pardon, de voud ordinæremant changét é poénieu tamporel, e zou rét absolumant payein ér béd-men pé ér béd-hont. Rac-ce er-ré ne brezant quet gobér ou fénigèn, e zisco é tisprisant er Sacremant, ha n’ou dès quet a anquin ou doud offancét Doué. N’en dès quet ehue de fiein ar Govezioneu er sort-ze. Er pénigènneu e rér demb é Covezion, e zou gùel eid er-ré e gueméramb a hanamb hun hunan, rac m’en dint ur parti ag er Sacremant, ha rac ma pratiquér doh ou gobér, en humilité hac en aboeissance én un taul.\n2.° Ne zeliamb quet hum goutantein guet er benigèn e ra demb hur Hovezour : mæs ni e zeli hoah quemér a hanamb hun hunan ré jaugeabl eit castiein hur goal inclinationeu ha torrein hur fal acustumanceu. En ævreu ordinær a bénigèn e eèllamb pratiquein, e zou er yun, er bedèn, en alézon. Er-ré n’en dint quet ér stad de rein alézon, e eèll ahoèl pratiquein en ævreu a visericord corporel ha spirituel a béré en hun nès conzét én Articl ag er Garanté a Grechéneah. Er-ré n’en dint quet capabl de yun, e zeli digol quemènt-ce dré vortificationeu-aral a gorv hac a speret, dré Bedènneu, èl mei hum humiliein dirac Doué ; offrein dehou ou foénieu, ou afflictioneu, ou labourieu é pénigèn ag ou féhedeu ; andur tout a balamor dehou ; assistein én Overèn ; gobér lecturieu spiriruel, &c. Mæs er uellan pénigèn e fehèmb gobér eit castiein hur goal inclinationeu, e zou er pratiq ag er vertuyeu contrel dehai. (Expliquet hun nès quemènt-ce é peb-Articl ag er péhedeu Capital, a Ourhæmeneu Doué ha ré en Ilis. Er Hombat spirituel e expliq er fæçon de gastiein er goal inclinationeu dré er pratiq ag er vertuyeu contrel dehai).\n3.° Doué e vènn hoah ma hum chervigehèmb ag er hroezieu, ag er poénieu e gouéh ar-n’amb, eit gobér satisfaction d’é justice. Eit quemènt-ce ean e ordrén demb ou andur a volanté vat ha guet ur grèd carantéus é pénigèn a hur péhedeu. Pe hur behai Fé assès eit considérein en afflictioneu e arrihue guenemb a zourn hun Tad carantéus, péhani n’hur hasti nameit rac m’hur har, ha péhani e fourniss demb dré-ze ur moyand assurét de bayein dré boénieu distér ér béd-men, poénieu éternel hun nès méritét ér béd-aral, ne vehèmb quet tantét de hum glêm a nehai, na de vurmurein. Pe garrehai er gueih tud a ziar er mæzeu hum chongeal ha comprênein erhad quemènt-ce, guæd a nehai e eèllehai bout Sænt ha Santezèt bras ! Rac n’en dès stad er bet calettoh na poéniussoh eit ou hani : æffæt vehai dehai hum santefiein ! Mæs en darn-muyan é léh quemér ou foénieu é grad èl ur bunition ou dès méritét, e hum glêm a nehai, hac e fache bet-hac hum guemér doh Doué.\nEit ma vou receuét hur satisfactioneu guet Doué, réd-è ma vou distag hur halon doh peb-sort péhet marvel ; de larèt-è, m’hur bou quæ a nehai ha ma vehèmb ér resolution ferm n’ou hommettehèmb mui. Rac gobér goab a Zoué, bout gueuyad hac hipocrit vehai goulèn guet-t’ou pardon ag ur péhet e garamb hoah, hac e omb hoah én disposition de gommettein. É general, eit ma vou profittabl eid-omb dirac Doué hun ol ævreu hac obereu, deu-dra-zou necessær : er hettan ma veint groeit ér stad a græce Doué ; en eil, ma veint groeit guèt en intantion de bligein de Zoüé. Guet en ihue-gondition-ze, ol er péh e ramb hac e anduramb a vitin beèd en noz, e eèll chervige temb eit gobér satisfaction de Justice en Eutru-Doué, eit tènnein ar-n’amb ur hrésquance a hræce hac a secour, hac eid arrihue én heurustæd éternel.\n1.° Réd-è ma veint groeit ér stad a græce Doué : rac, e lar er Scritur santel, donæzoneu en dud impi n’eèllant quet boud agréabl de Zoué. Quemènt-ce e ra demb Jesus-Chrouist d’antand a pe lar : Me zou ur ressinèn, ha hus er branqueu : en hani e chom én-an ha mè én-ou, hennèh e zoug fréh hilleih ; rac hemb-on n’eèllét gobér nitra. De larèt-è, é-tré ma chomamb staguét doh Jesus-Chrouist dré el liameu précius ag é garanté, ni e zougou fréh eid er vuhé éternel : mæs quentéh èl ma hum zistagamb doh-t’ou dré ur péhet marvel-benac, ne ramb meit séhein èl ur branq difflosquét doh ur uèn. N’en dai quet larét eit quemènt-ce, ne chervige de nitra d’er-ré-zou ér stad a béhet marvel, pedein, yun, rein alézon, &c. É contrel, sèl mui ou dès commettét a béhedeu, sèl mui a boén e zeliant laquad d’obér ævreu mad eit touchein calon en Eutru-Doué, ha tènnein ar nehai ur seèll a visericord. Er gonseiil e ras er Profæt Daniel d’er Roué Nabuchodonosor d’obér alézoneu bras eid arrest colèr un Doué offancét, e ra d’antand é heèll en ævreu mat groeit ér stad a béhet marvel obtenein d’er péhour er græceu necessær eit hum dènn ag er vouillèn ag é behedeu.\n2.° Eit ma vou profittabl aveid-omb hun obereu dirac Doué, réd-è ma veint groeit guet en intantion de bligein dehou. Me gonz ag en ævreu péré n’en dint quet contrel d’é Lezèn : rac peb-unan e ouair n’eèllér quet gobér un dra e zisplige de Zoué, guet en intantion de bligein dehou. Mæs en ævreu memb péré n’en dint na droug na mat, hac e zou cummun itré-omb hac el lonnèt brutal, èl mei daibrein, ivèt, cousquèt, quêrhèt, labourad, &c. A pe vènt groeit eit gloër en Eutru-Doué, ne chomeint quet hemb recompance. Rac-ce é lar demb S. Paul : Pé a pe zebrehait, pé a pe ivehait, pé ne vern petra e rehait, groeit ol eit gloër en Eutru-Doué. (Leinet er Chapistr IX ag er Hombat spirituel). Mar goulènnét perac Doué ne recompance meid er péh e vai groeit eit pligein dehou, me oulènnou ehue gueneoh perac ne bayét-hui ur gounidêq e za de oulèn é zéuéh gueneoh hemb en dout labourét eid-oh. Caër hur bou larèt a pe barissehèmb dirac Doué, en hur bou poéniét noz ha dé eit gounid hur bihuance, en hur bout treménét hur buhé é misèr hac é peuranté ; ma n’hur bai offrét er poénieu-ze dehou, ma n’hur bai ind andurét guet patiantæd eid en inourein, ean e rescondou demb, ne hoès quet labourét eid-on ; n’hou ç’hanàuan quet. Mar credamb bout éscusabl én ul larèt, ne chongèmb quet, é zehuehan rescond e vou, peèlleit doheign... Hilleih e hum gavou forh dibourvai dirac-t’ou, penaus-benac ma tostant liès d’er Sacremanteu, ma vourrant é monèt d’en ilisieu, é visitein er-ré clan, é yun, é rein alézon, é hobér pénigènneu calét, &c. Rac m’ou devou groeit en ævreu-ze dré acustumance, dré fantasi, dré ma cavant é ma ur mod honest gobér èl-ce, hemb chongeal nac a ou offrein de Zoué nac a glasq pligein dehou : receuét ou dès deja ou recompance, é-mé hur Salvér.\nEit ma comprenehait petra e senéfi un Indulgeance pleniér, un Indulgeance a seih-vlæ, un Indulgeance a zeu-uguênt dé, &c., réd-è éxpliquein un tamiq er regleu e héliait guharal én Ilis a zivoud er pénigènneu. Obligét oait eit certæn pèhedeu d’obèr ur bénigèn publiq ér fæçon-men : quentéh èl ma tai d’ur péhour, hum gonvertissein, en obligein e rait de chom ar é zeulin é toul dor en Ilis, ha de hum recommandein de Bedènneu er Fidelèt. Er bénigèn-ze e badai peèl amzér eit lod.\nGùir-è ne vér quet bet attàu obligét aveit péhedeu segrèt de dremén dré er pazènneu-ze a bénigèn : mæs boud e oai neoah pénigènneu reglét, burhud eit peb-péhet marvel. Chetui ur-ré-benac : car raï hir vehai ou scrihuein ol. Doh er-ré-men, hui e jugeou ag er-ré-ral.\nEit en dout renonciét d’er Fé, dec-vlæ a bénigèn.\nEit en dout consultét un divinour, pèmb-blæ a bénigén.\nEit en dout touyét é gueu, yunein deu-uguênt-dé ar vara hac ar zeur, ha boud é pénigèn durant seih-vlæ.\nEit en dout touyét en Hanhue a Zoué ur uéh hemb perdérein, seih-dé a bénigèn ar vara hac ar zeur : pembzec-dé eid en eil guéh. A p’er groait é publiq, er bénigèn e oai terribl.\nEit en dout labourét d’er Sul pé d’er Gouil, yun tri-dé ar vara ha deur.\nEit en dout dévizét én Ilis durand en Office, yun dec-dé ar vara ha deur.\nEit en dout torrét hemb necessité ur yun ordrénét, yun deu-uguênt-dé ar vara ha deur.\nEit en doud anjuliét é dad pé é vam, tri-blæ a bénigèn.\nEit en dout groeit goab ag é Éscob, pé ag é Berson, yun deu-uguênt-dé ar vara ha deur.\nEit en dout lahét ur Belêg, deuzec vlæ a bénigèn.\nEit bout bet caus d’ur faus gulevoud, tri-blæ a bénigèn.\nEit bout bet caus de varhue hur hroaidur eit cuhein er péhet ha sauvein en inour, dec-vlæ a bénigèn.\nEit en dout lahét un dén ésprès, pé bout bet caus d’é varhue dré un accusation injust, seih-vlæ a bénigèn d’er bihannan.\nEit en dout goarnét caz doh en Nessan, yun ar vara ha deur quehæd amzér èl ma hoait bet é caz doh-t’ou.\nEit en dout lairét un Ilis, seih-vlæ a bénigèn d’er bihannan, opèn er restitution.\nEid ul laironci distér, mæs neoah marvel, ur blæ a bénigèn, opèn er restitution.\nEit en dout touchét usur, yun ur blæ ar vara ha deur, ha deu-aral a bénigén.\nEid er péhedeu inemp d’er burtæt, lod tri-blæ, lod pemb-blæ, lod seih-vlæ, lod dec-vlæ, lod durand er vuhé. Eid ur simpl dezir, deu-vlæ, &c.\nEit en dout goal-gonzét é fæd a dra distér, tri-dé a bénigèn.\nEr-ré ne oènt quet ér stad de yun, e oai obligét de zigoll quemènt-ce dré alézoneu revè ou moyand, dré vortificationeu-aral, dré Bedènneu, hac ævreu mat, revè avis ou Hovezour. Er pénigènneu-ze e zou bet én usage tost de unec-cant-vlæ. Bermen n’obligér quet mui d’ou gobér, gùir-è ; ha quemènt-ce e zeliehai laquad er Grechénion de ruein guet méh : rac mar en dès en Ilis douceit hé regleu, n’en dès meit fallanté ha goannedigueah hé bugalé e zou caus. Én éffæd, ér péhet n’en dai quet bihannoh bermen eit ne oai nezè : n’en dai quet ehue changét justice en Eutru-Doué ; rét vou enta gobér satisfaction dehou, pé réd-è larèt é rai er-ré-hont raï, a pe gredamb-ni hur bout ræzon de hum glêm mar n’hur mignonér quet a pe yamb de govessad. Ne laquér quet calz a brèss ar èr Govezerion : mæS bihannoh e vehai hoah laqueit pe vehai rét gobér er pénigènneu e rait guharal.\nHum drompein a vras vehai chongeal é teliamb bout dispancét a obér pénigèn a pe ouniamb un Indulgeance-benac. N’en dai quet honnéh-è intantion en Ilis : é contrel, hé dezir e zou ma rehèmb hur possibl eit gobér ur gùir satisfaction de justice en Eutru-Doué, ha ne accord temb Indulgeanceu meid eit hun accouragein hac hur secour de reparein hun offanceu dré un dign pénigèn. En dezir bras en dès hun Mam santel en Ilis ma rehèmb satisfaction de Zoué ag er vuhé-men, e ra demb d’antand é ma terribl er poénieu ag er Purgatoër, é péré é ma purifiét en ineanneu santel péré n’ou dès quet aqùittét ér béd ol er péh e zeliènt de justice en Eutru-Doué eit ou féhedeu. (Leinet er Chapistr VII ag er Reflexioneu ar er pedair fin dehuehan, ag er Purgatoër).\nObligét vér hoah hemb dispance er bet d’obér satisfaction d’en Nessan a guemènt m’en dai possibl ; hac èl-ce, de reparein en domage e hoès groeit tehou én é gorv, doh en anjuliein pé doh er goal-drætein ; én é inean, é vout caus tehou de béhein ; én é inour, doh en décriein ; én é zanné, doh ou hemér pé ou derhel inemp d’er ræzon ; ha ma ne hoès ur gùir intantion d’er gobér, ma n’er groét a guemènt mei possibl deoh, n’eèllét quet bout pardonnét. A fæd er péhedeu inemp de Zoué ne faut meid ur Govezion vat eid bout pardonnét a nehai : mæs er péhedeu inemp d’en Nessan, caër hou pou hou hovessad ha larèt en e hoès contrition a nehai, ma ne hoès intantion d’ou reparein, ma ne laquét poén d’er gobér a guemènt ma heèllét, ne vehait quet pardonnét.\nAdtapet diwar « https://br.wikisource.org/w/index.php?title=Ag_er_Satisfaction&oldid=83230 »\nKemmoù diwezhañ degaset d'ar bajenn-mañ d'an 6 Gen 2016, da 10:45.


Dead (Per Yngve Ohlin) - Wikipedia\nPer Yngve Ohlin, anavezet dindan an anv-leurenn Dead a oa ur c'haner Black Metal eus Sveden, hag a voe er strolladoù Mayhem ha Morbid. Dead a vez sellet outañ gant kalz a dud evel ar c'haner gwellañ en dije bet Mayhem.\nOhlin a zo ganet d'ar 16 a viz Genver 1969 e Västerhaninge nepell eus Stockholm e Sveden ha marvet eo d'an 8 a viz Ebrel 1991 e Kråkstad en Norvegia. Douaret eo bremañ e Skogskyrkogården en Enskede e Sveden.\n2 Orin "Dead"\n4 An emlazh\nBiografienn[kemmañ | kemmañ ar vammenn]\nPer yngve Ohlin a zo bet kaner er strollad Black Metal Mayhem. N'en deus enrollet gant Mayhem nemet un albom ofisiel Live in Leipzig, e Live, met posupl eo kavout div ganaouenn studio gantañ hag ar strollad war ur split albom graet gant Morbid. Kavet e vez ivez ur bern bootleg gantañ ha Mayhem, evel Dawn of the Black Hearts.\nE-pad an atersadennoù, Dead a zo diskrivet gant e strollad evel iskis kennañ. Hellhamer a lavaras: "Bez en devoa ur personelez iskis... depresiv, melankolik ha du kennañ". Euronymous a lavaras zoken: "En un doare onest e soñj din n'ez a ket tamm ebet mat en e benn. Penaos e c'hallfen diskrivañ un den na zebr ket e-pad devezhioù ha devezhioù, nemet evit kaout poan, o lavarout e lak anezhañ da ganañ gwelloc'h? Pe a lak stammennoù e-lec'h ma z'eo skrivet e vije den-mañ-den o vont da vervel?"\nEvit Bård "Faust" Eithun: "Ne oa ket an doare den a oa posupl anavezout mat. Soñjal a ra din zoken tud Mayhem na anaveze ket mat anezhañ. Gwelet em eus anezhañ daou sizhun a-raok e varvfe. D'am soñj em eus gwelet anezhañ etre 6 ha 8 wech. Bez e oa gantañ ur bern a vennozhioù iskis. Soñj 'm eus Aarseth (Euronymous) a lavare n'en devoa fent ebet. E wirionez bez en oa, met du-kenañ e oa e fent. En un doare onest ne soñjan ket e oa laouen da vevañ er bed-mañ.\nOrin "Dead"[kemmañ | kemmañ ar vammenn]\nPa oa eñ bugel, e-pad ma oa o c'hoari war ar skorn, Per Yngve Ohlin a voe kaset d'an ospital goude bezañ kouezet en dour skornet. Lavar a reas bezañ gwelet traoù ha bezañ tremenet eus an "tu all". Abaoe an istor-mañ e klaskas-eñ bezañ ar marv, en ur en em anavezout Dead, en ur en em lakaat Corpse Painting pe en ur selaou metal extrem.\nEvit ar sonadegoù, Dead a en em lakae Corpse Painting gwenn ha du. Hervez Necrobutcher: "N'en doa netra da welet gant Kiss pe Alice Cooper. Dead n'oa c'hoant seblantout d'ur wir korf marv. Ne rae ket se evit seblantout cool."\nEn em troc'h a rae an div vrec'h evit gwelet dremm an dud da vezañ feuket. En em droc'hañ a rae gant tammoù gwer boutailh pe kontilli chaseal, hag a-wechoù e oa kaset d'an ospital, kement a wad en doa kollet.\nDead a zouare e zilhad un nebeut sizhunvezhioù a-raok ur sonadeg a-benn dizouarañ anezho devez ar sonadeg, a-benn kaout "esañs ar marv": dilhad lous, distrujet a flaerie fall-kenañ. En em leuskel mervel gant an naon a rae ivez un nebeut devezhioù a-raok ur sonadeg, a-benn kaout poan-gof, en ur lavarout e roe dezhañ ur c'han gwelloc'h.\nEn ur dreiñ evit ober sonadegoù, Dead a gavas ur vran marv: lakaat a reas anezhañ en ur sac'h plastik ha mirout a reas anezhañ. Plijout a rae dezhañ santout c'hwezh al loen marv a-raok ur sonadeg en ur lavarout en devoa ezhomm "santout ar marv".\nD'an 8 a viz Ebrel 1991, ur frapadig amzer a-raok enrollañ De Mysteriis Dom Sathanas, ar soner gitar Øystein Aarseth a gavas Dead marv. En em lazhet gant un ten fuzuilh en e benn goude bezañ troc'het ur bern a wechoù e ziv arzorn gant ur gontell. Aarseth "Euronymous" az eas da brenañ ur venveg fotoioù a kemer un nebeut re a-raok gervel ar polis. Ar fotoioù a voe goude-se laeret ha implijet (hep droed ebet) evit ar bootleg Dawn of the Black Hearts\nAdtapet diwar « https://br.wikipedia.org/w/index.php?title=Dead_(Per_Yngve_Ohlin)&oldid=1735625 »\nKemmoù diwezhañ degaset d'ar bajenn-mañ d'an 19 Gen 2017, da 07:52.


Rodeier – Page 5 – Radio Kerne\nEn em dommañ gwechall, ha bremañ\nTammoù mouded en oaled\nTri-ugent vloaz ‘zo eo cheñchet ar mod d’en em dommañ. En deiz-hiziv ‘vez implijet ar gaz, an tredan hag ar fioul da dommañ an ti peurvuiañ, ha gwechall ne veze ket graet ‘met gant keuneud, pe gant glaou a-wechoù, pe c’hoazh gant mouded (taouarc’h) a-blasoù. Daou seurt mouded a oa : mouded du, a veze tennet don en douar, ha mouded kign, a veze tennet war-c’horre.\nAnnick Plant zo ‘chom e Brenniliz pell ‘zo. Honnezh a oar en em dommañ gant keuneud bremañ, met graet he deus gant mouded ivez. Bet eo bet er o tennañ mouded gant he gwaz memes, ha soñj he deus mat-tre deus ar mod ma veze graet. Benjamin Bouard zo bet oc’h en em gavout asambles ganti.\nHa ‘ranker labourat, ‘ranker labourat !\nAsambles gant Ivonnig Tardivel omp bet oc’h ober anaoudegezh hiziv e Pont ‘n Abad, evit dezhi safaret deus he buhez deomp. Ganet eo e Loktudi, met a-benn oa-hi pevarzek vloaz ‘oa bet e Soissons o labourat gant he mamm-gozh. Goude-se ‘oa dimezet ha ‘oa deuet da Vreizh en-dro, da labourat en uzin Béziers e Pont ‘n Abad.\nAr gwez-sapin ha re ar c’hêrioù\nGwez-sapin e Skaer (foto : Lionel Le Saux)\nDeus pelec’h teu ar gwez-sapin a vez prenet ganeomp da vare Nedeleg ? Deus Skaer ! Ya, al lod brasañ deus ar gwez-sapin a vez gwerzet e Breizh e fin ar bloaz a vez produet gant an embregerezh Greencap e Skaer. Gwez-sapin a vez gwelet partout eno : etre 350 000 ha 400 000 a vez produet bep bloaz, war-c’horre 700 ha. Degasiñ a ra labour er vro, met tout an dud n’int ket gwall gontant gant Greencap memestra. Bet eo bet Benjamin Bouard oc’h en em gavout asambles gant Gi Peñseg, evit goût petra soñj dezhañ bremañ eus an dra-se. Hag e lodenn ziwezhañ an abadenn ‘safaro deomp deus un dra all c’hoazh, da lâret deomp penaos ‘vez bec’h war ar maez a-wechoù etre re ar vro ha serten tud deuet d’en em staliañ n’eus ket a-bell, dreist-holl goude ma oa komañset ar c’hovid 19 da c’hoari war an tamm douar-mañ.\nUn droiad dre Restanlern : ostilhoù ha meurbl an amzer gwechall\nMaryse Raoult © Ouest-France\nMaryse Raoult zo o chom e Restanlern e Kerglof, e-kichenn Karaez. Un nebeut a vloavezhioù ‘zo ‘c’haller mont da welet bemdez e-pad an hañv an diskouezadeg ‘deus savet er gêr. Dastumet ‘deus ur bern ostilhoù kozh a veze implijet war ar maez gwechall, ha meurbr kaer deus ar vro, presoù-eured, gweleoù-kloz ha kement ‘zo, kuit dezho da vezañ disoñjet pe drebet gant ar preñved hag an tan. Benjamin Bouard zo bet o welet anezhi n’eus ket a-bell. C’hwi welo, ar meurbl a oa evel ar c’hoefoù pe ar brezhoneg gwechall : pep bro, pep parrez ‘neze he mod da sevel anezho.


Pasquale Paoli (Pascal Paoli e galleg) (6 a viz Ebrel 1725 - 5 a viz C'hwevrer 1807) a oa ur brogarour hag un dispac’her eus Korsika.\nPoltred Pasquale Paoli, gant William Beechey.\nDelwenn Pasquale Paoli war blasenn greiz L'Isula Rossa\nPaoli a oa bet ganet e La Stretta, e parrez Morosaglia. Mab e oa da Giacinto Paoli, a oa bet ministr gant ar roue Theodor Iañ a Gorsika, hag a oa bet o’n em gannañ a-enep yev Genova war an enez. Pa voe trec’h armeoù Genova e rankas Giacinto Paoli mont d’an harlu. E 1739 ez eas da Naplez, en Italia, gant e vab. Pasquale a reas e studioù eno. Goude-se e voe ofiser en arme roue Naplez betek 1755. Da neuze e tistroas da Gorsika, d’an 29 a viz Ebrel, da reiñ harp d’an emsavadeg nevez a-enep galloud Genova. D’an 13 a viz Gouere e voe dilennet Capu Generale (pennrener) an emsavadeg a-enep Genova, e kouent Sant Antone de la Casabianca. Diwezhatoc’h er bloavezh-se, e miz Du, e voe embannet dizalc’hiezh Korsika.\nEvit bezañ degemeret gant an holl, ha pa n’o dije ket votet evitañ, ha peogwir e kare e vro, e klaskas Paoli kas da benn unaniezh ar vroad war an dachenn bolitikel. Ur wech trec’het war e enebourien (an dud o doa votet evit lakaat tud all e penn an emsavadeg pe ar re a-du gant Genova), e voe, da vat, rener ar vro. Ur Vonreizh a voe embannet e 1755 ha roet e voe ar gwir da votiñ d’an holl. Bonreizh Korsika a voe skrivet gant tud a lezenn eus an enezenn, bodet gant Paoli. Gant ar Vonreizh-se e voe awenet hini ar Stadoù-Unanet. Dont a rae Korsika da vezañ ar stad demokratel gentañ en Europa. Trec’h e voe ar Gorsiz war armeoù Genova a voe kaset er-maez eus an enezenn, war-bouez un nebeud kêrioù war an aod. Neuze e stagas Paoli da sevel da vat ur gwir stad, ma veze rannet ar galloudoù, ha gant ur velestradurezh efedus. Krouet e voe ur skol-veur e Corti. E Corti ivez edo sez ar gouarnamant.\nWar dachenn an armerzh e voe klasket reiñ harp d’al labour-douar, dizourañ ar geunioù hag al lec’hioù mouest, broudañ ar c’henwerzh. Krouet e voe ur gêr nevez, L'Isula Rossa, e 1758, evit kempouezañ ar galloud armerzhel a oa c’hoazh gant kêrioù chomet etre daouarn Genova evel Calvi. Kroget e voe da skeiñ moneiz e Muratu (1762). Savet e voe un ti-moullañ broadel evit embann Ragguagli dell’Isola di Corsica, un doare kazetenn ofisiel evit ar vro. Ur morlu a voe savet ivez.\nE 1767 e voe aloubet gant Korsikiz enezenn Capraia, un enezenn en hanternoz da enez Elba, war aod Toskana, a oa betek neuze e dalc’h Genova. Ar re-se, o welet n’o doa spi ebet da drec’hiñ war Korsika, a zivizas gwerzhañ an enezenn da roue Bro-C'hall, dre Emglev Versailhez, sinet d’ar 15 a viz Mae 1768. Korsikiz ne asantjont ket d’an dra-se ha votiñ a rejont stourm gant armoù a-ene o mistri nevez. E-pad bloaz e stourmas armeoù Paoli a-enep soudarded Loeiz XV a oa dilestret war an enezenn. En emgann Ponte Nuovu, d’an 8 a viz Mae 1769, e vo pilet arme Paoli gant ar C’hallaoued a oa kalz niverusoc’h. Rankout a reas Pasquale Paoli tec’hout kuit ha kavout a reas repu e Bro-Saoz, goude tremen e meur a vro, Italia, Aostria, an Izelvroioù. E pep lec’h e kave tud oc’h estlammiñ ouzh e stourm, brudet dre skridoù tud evel ar Saoz James Boswell ("Account of Corsica") pe ar C’hallaoued Rousseau ha Voltaire. Pedet e oa bet gant roue Bro-Saoz ha degemeret e voe gant ar Saozon war an ton a zere ouzh pennoù stadoù.\nDa vare an Dispac'h gall, 21 bloaz goude bezañ kuitaet e enezenn, e voe aotreet gant galloud nevez Frañs da zistreiñ da Gorsika, rak un distaoliadeg a oa bet kinniget gant Mirabeau d’an holl Gorsikiz divroet. Goude bezañ tremenet dre Bariz ma voe degemeret gant dispac’hourien evel Mirabeau pe Robespierre, ez erruas e Korsika d’ar 14 a viz Gouere 1790. Dilestrañ a reas e Macinaggio hag un degemer eus ar c’hentañ a voe graet dezhañ gant tud ar vro. Dilennet e voe da brezidant Kuzul-ren an departamant nevez ha pennrener ar Warded Vroadel war an enezenn. Buan avat ez eas faezh Paoli gant dirollerezh an Dispac’h, war an dachenn relijiel da skouer. Tamallet e voe gant ar Guzuliadeg (war-lerc'h bezañ bet diskuliet dezhi gant Luciano Buonaparte) a lavare e oa un treitour ha torret e voe diouzh e gargoù. Galvet e voe Korsikiz d’en em vodañ en ur c’h-Consulta (bodadeg) e Corti e 1793.\nUr wech adarre en em gave Paoli e penn an emsavadeg. Kavout a rae dezhañ e oa gwelloc’h da Gorsika bezañ dispartiet diouzh Frañs ha goulenn a reas skoazell Breizh-Veur. Dont a reas ar morlu saoz da reiñ dorn da armeoù Paoli en em ganne ouzh ar Republik. Buan en em gavas an darn vrasañ eus an enezenn etre daouarn emsaverien Korsika. Goulenn a reas Paoli gwarez Breizh-Veur evit ar stadig nevez. Ur rouantelezh saoz ha korsikat a voe savet hag ur besroue a voe anvet en he fenn gant Breizh-Veur. Met kouezhañ a reas e veud en e zorn da Baoli : ur Saoz, Gilbert Elliot, eo a voe anvet da vesroue. Ne badas ar rouantelezh saoz ha korsikat nemet daou vloaz. Buan a-walc’h e savas freuz en enezenn. E miz Here 1795, war c’houlenn Elliot, e voe galvet Paoli da vont da Londrez. Er bloavezh war-lerc’h e voe adaloubet Korsika gant ar C'hallaoued, hep nemeur a emgannoù. Tremen a reas Paoli ar peurrest eus e vuhez en harlu e Londrez, diwar ul leve paeet dezhañ gant roue Breizh-Veur. Mervel a reas eno d’ar 5 a viz C'hwevrer 1807. Abaoe 1889 emañ e relegoù e Korsika en-dro, e bered kêriadenn Morosaglia.\nGoude m’en doa tremenet 47 vloaz eus e vuhez en harlu, e vez sellet ouzh Pasquale Paoli evel un haroz e Korsika, betek hiziv. Ober a reer anezhañ e korseg "U Babbu di a Patria" (e brezhoneg : " Tad ar Vro"). E anv zo bet roet da skol-veur Corti, zo bet addigoret e 1981.\nMeur a gêr er Stadoù Unanet a zoug an anv Paoli pe Paoli City, en enor dezhañ.\nJames Boswell, Account of Corsica and Memoirs of P. Paoli (1768)\nMichel Vergé-Franceschi, Pasquale Paoli : un Corse des Lumières (2005)\nLec'hienn Skol-veur Pasquale Paoli e Corti\nBuhez Pasquale Paoli\nCorse : Les figures de l’histoire\nAdtapet diwar « https://br.wikipedia.org/w/index.php?title=Pasquale_Paoli&oldid=1647633 »\nKemm diwezhañ d'an 5 Mez 2015 da 10:36\nKemmoù diwezhañ degaset d'ar bajenn-mañ d'an 5 Mez 2015, da 10:36.


Les infos en langue Bretonne : Joan Bizien\nE miz Gwengolo 2016 oa bet manifestet dija gant ar retredidi © Maxppp - Nicolas Kovarik\nPar Joan Bizien\nAoditoù ekonomikel 'vo kinniget d'an tiegezhoù en ur stad fall e-keñver an arc'hant, manifestet 'vo gant ar retredidi warc'hoazh ha roet 'vo lañs en-dro da Gouel Broadel ar Brezhoneg : sed aze keleier ar Merc'her 29 a viz Meurzh.\nAoditoù ekonomikel 'vo kinniget d'an tiegezhoù fall ar jeu ganto\nGant ar c'hentañ ministr Bernard Cazeneuve eo bet embannet hiziv 'vo kinniget hag arc'hantaouet aoditoù ekonomikel da 20.000 atant diaes ar jeu ganto. Er c'heleier 'vez klevet soñj Guillaume Roue, prezidant Ofis etrebroadel ar c'hig.\nRetredidi 'vo o dibunañ e straedoù ar vro warc'hoazh\nNebeutoc'h-nebeutañ a ac'hant o deus evit bevañ. C'hoant o deus gant ar manifestadegoù-mañ gervel war ar re war ar renk evit bezañ prezidant ar Republik. Muioc'h a displegadennoù er c'heleier-mañ gant Jean Aspot, ezel eus sindikad CGT ar retredidi.\nGoude tost 20 vloaz ehan 'vo adlañset Gouel Broadel ar Brezhoneg\nDaou zevezh gouel 'vo aozet d'an 19 ha d'an 20 a viz Mae e Langoned evit bodañ ar vrezhonegerien hag ar re dedennet gant sevenadur ar vro. Sonadegoù, tabutoù, sinema, c'hoariva, sirk pe c'hoazh c'hoarioù 'vo er programm.\nKeleier Noz par Pauline Kerscaven\nDiffusion le vendredi 16 novembre 2018 de 19:00 à 19:10\nDiffusion le jeudi 15 novembre 2018 de 19:00 à 19:10\nDiffusion le mercredi 14 novembre 2018 de 19:00 à 19:10\nDiffusion le mardi 13 novembre 2018 de 19:00 à 19:10\nDiffusion le lundi 12 novembre 2018 de 19:00 à 19:10\nDiffusion le vendredi 9 novembre 2018 de 19:00 à 19:10\nDiffusion le jeudi 8 novembre 2018 de 19:00 à 19:10


Pajenn:Instructioneu santel ar er gurionnéeu principal ag er religion, 1790.djvu/125 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/125\nAg en Orgueil.\nEn Orgueil e zou ur garanté desordr en dès un dén doh-t’ou é hunan, ha doh en avantageu e grèd en dout drès er-ré-ral, e ra dehou hum istimein mui eit-t’ai, ha clasq hum sehuel ihuelloh eit-t’ai.\nEn orgueil-zou er hettan, er brassan, hac en dangérussan ag en ol péhedeu. Er hettan-è, rac ean-è bet péhet en diaulèt, hac hani hur hettan tad Adam. Er brassan-è, rac en orgueil drès en ol péhedeu-aral, e hum guemér a bèn-caër doh Doué, hac ol er péhedeu-aral e zou ur suitt a hennéh. En dangérussan-è, rac, èl ma lar S. Augustin, en orgueil e hum voutt ér vertuyeu memb. Én hur halon é tougamb er vamèn a nehou ; hennéh-è er vince dehuehan a béhani en hum gorrigér, hac ur uéh ma hourièn én ur galon bet-ha commandein én-hi, en er seèllér ordinæremand èl ur merche a zannation. Eèllein e rér couéh ér péhet-ce é pedair-fæçon :\n1.° A pe hum hlorifiamb én-n’amb hun hunan ag er péh hun nès, hemb obligation er bet de Zoué, pé ma hum gomportamb èl pe n’hur behai receuét nitra guet-t’ou. Èl-ce é tamb de hum hlorifiein a hun nærh, a hur vaillantiss, a hur danné, a hun isprit, a hun abiltæt, èl pe ne vehai quet guet Doué en hur behai int receuét ? Petra e hoh-hui n’hou pehai receuét, e-mé S. Paul ? Mar e hoes int receuét, perac en hum hlorifièt-hui a nehai, èl pe n’hou pehai quet int receuét ?\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/125&oldid=128654 »


Tierniezh Jin (265 - 420) - Wikipedia\nTierniezh Jin (265 - 420)\n(Adkaset eus Tierniezh Jin (265-420))\nAn Dierniezh Jin (Sinaeg晋朝), unan eus ar C'hwec'h Tiernezh a heulias marevezh an Teir rouantelezh e Sina. Kent marevezh an Tierniezhioù Su & Norzh eman. Gant ar familh Sima e voe diazezet.\n265 – 420\nTachenn Tiernezh Jin\n- Aloudabeg Wu ar Reter 265\n- Erlec'hiet gant Liu Song 420\nE daou brantad e vez disrannet an tierniezh Jin. Tierniezh Jan ar C'hornôk (西晉, 265–316) a voe krouet gant Impalaer Wu Jin e 265. Daoust ma teuas a-benn da unvaniñ ar vro dre stagañ Wu ar Reter e 280 ne voe ket gouest da harz ouzh ar gantreidi goude Brezel an Eizh Priñs. Aloubet e voe Luoyang e 311 gant Han Zhao ha lazhet e voe Impalaer Huai Jin. Repuiñ a reas an dierniezh da Chang'an met kouezhout a reas ar gêr e 316 ha kollet e voe an norzh evit ar Jin.\nDa su ar vro e tec'has ar pezh a chome eus al lez hag e gêrbenn nevez e savas e Jiankang, e-kichen er pezh a zo Nanjing Da impalaer Tierniezh Jin ar Reter e voe embannet Priñs Longya met ne voe ket anavezet gant stadoù an norzh. Distabil ha gwan e voe Jin ar Reter e-pad an 104 bloavezh o vuhez.E 383, avat e faezhas Qin Diaraok en-doa unvanet norzh ar vro en Emgann Fei, ar pezh a voe abeg fontadeg rouantelezh an norzh.\nE 403 e voe skrapet an tron gant Huan Xuan a ziazezas un diernezh nevez , Chu. Ne badas ket pell amzer, avat, rak faezhet e voe Huan Xuan gant Liu Yu. Liu Yu a adlakaas Impalaer An Jin war an tron met eñv a oa an hini a dalc'he ar galloud gwir. Brasaat a reas tachenn ar Jin dre aloubiñ Yan ar Su ha Qin Diwezhat. E 419 e voe taget An ha erlerc'hiet e voe gant e vreur Impalaer Gong Jin. Ur bloavezh diwezhatoc'h e lezas Gong e dron da Liu Yu a grouas Tierniezh Liu Song.\nAnv Familh ha Rakanv\n"Jìn" + anv + "di"\nJin ar C'hornôk 265–316\nWu Di Sima Yan 265–290\nTaixi Geñver 28, 290 – Mae 17, 290\nYongxi Mae 17, 290 – C'hwevrar 15, 291\nYongping C'hwevrar 16 – Ebrel 23, 291\nYuankang Ebrel 24, 291 – C'hwevrar 6, 300\nYongkang C'hwevrar 7, 300 – C'hwevrar 3, 301\nYongning Even 1, 301 – Geñver 4303\nTaian Geñver 5, 303 – C'hwevrar 21, 304\nYongan C'hwevrar 22 – Eost 15, 304; Kerzu 25, 304 – C'hwevrar 3, 305\nJianwu Eost 16 – Kerzu 24, 304\nYongxing C'hwevrar 4, 305 – Gouere 12, 306\nGuangxi Gouere 13, 306 – C'hwevrar 19, 307\nSima Lun 301\nJianshi C'hwevrar 3 – Even 1, 301\nJin ar Reter 317–420\nAdtapet diwar « https://br.wikipedia.org/w/index.php?title=Tierniezh_Jin_(265_-_420)&oldid=1635842 »\nDernière modification le 13 Ebr 2015, à 23:10\nKemmoù diwezhañ degaset d'ar bajenn-mañ d'an 13 Ebr 2015, da 23:10.


An testosteron zo un hormon steroidel , eus stroll an androgenoù. An hormon gourel pouezusañ eo, hag ar steroid « orin ».\nUn hormon gourel eo a labour er groueell da fardañ fenotip gourel ar c'hroueelloù paotred. Aozet eo e-barzh kelligoù Leydig .\nEvel an hormonoù steroidel all n'eo an testosteron nemet un doare kolesterol, pe un deverad anezhañ. E divgell ar wazed e vez aozet ar muiañ a destosteron.\nEfed[kemmañ | kemmañ ar vammenn]\nKemer a ra perzh er gourelaat: boutoc'h ar vouezh, fonnusoc'h ar blev. Hag e c'hoant reizhel (libido) ar baotred, hag un tamm en hini ar plac'hed. Splann eo ivez ez eo kaoz da feulsted hag argadusted ar baotred.\nGant an oad e kemer perzh e moalaat ar baotred dre ma koshaont. Digreskiñ a ra kementad an testosteron gant an oad.\nKemeret e vez a-wechoù evel louzoù-kreñvaat gant sportourien zo, enep da lezennoù ar sport avat. Kreskiñ a ra gantañ ar youl da drec'hiñ, diorren a ra ar c'higennoù, ha sikour a ra da drec'hiñ war ar skuizhder, gant se e c'hall an dud embreger garvoc'h.\nAdtapet diwar « https://br.wikipedia.org/w/index.php?title=Testosteron&oldid=1476310 »\nKemmoù diwezhañ degaset d'ar bajenn-mañ d'an 4 Ebr 2013, da 20:39.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/394 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/394\ndi evidoc’h, ha da c’houlen ma viot leun euz an anaoudegez euz he volontez, en pep furnez hag ententamant spirituel ; (10) en hevelep doare ma valeot en eun doare dign euz an Aotrou, evit plijoud dezhan en pep tra, en eur dougen frouez dre bep seurt oeuvrou mad, hag o creski en anaoudegez a Zoue ; (11) o veza krenveet en pep doare hervez he c’halloud glorius, evit kaout pep patianted, hag hir-c’houzanvedigez gant joa ; (12) o renta grasou d’an Tad, pehini hen deuz hon rentet capabl da gaout lod euz a heritach ar zent er sclerijen ; (13) pehini hen deuz hon delivret euz a c’halloud an devalijen, hag hen deuz hon lakeat da vond en rouantelez he Vab muia-karet, (14) en pehini hon euz ar redemption dre he oad, ar pardon euz ar pec’hejou.\n(15) Hen eo an imach euz an Doue invisibl, ar c’henta-ganet euz an holl grouadurien. (16) Rag dreizhan eo bet crouet an holl draou pere a zo en envou ha var an douar, an traou visibl hag an traou invisibl, pe an troniou, pe an dominationou, pe ar princelezou, pe ar puissansou. An holl draou a zo bet crouet dreizhan hag evithan. (17) Hen a zo araog pep tra, ha pep tra dreizhan a gendalc’h en he za. (18) Hag hen eo ar pen euz a gorf an Iliz ; hen eo ar pen-kenta, ar c’henta ganet a-douez ar re varo, evit ma talc’ho ar plas kenta en pep tra. (19) Rag plijet eo bet da Zoue lakaad da choum enhan peb leunder ; (20) hag unani dreizhan pep tra ganthan he-unan, o veza roet ar peoc’h, dre ar goad euz he groaz, ken d’an traou a zo var an douar, ken d’ar re a zo en env. (21) C’houi ive, pere gwech-all a oa estranjourien hag enebourien dre ho sonjezonou ha dre hoc’h oberou fall, (22) a zo bet unanet ganthan, er c’horf euz he gig, dre he varo, evit ho lakaad dirazhan santel, pur ha didamal ; (23) gant ma teuot da genderc’hel fontet er feiz ha ferm en ho sa, heb dilezel an esperans euz an Aviel hoc’h euz klevet, pehini a zo bet prezeget da bep crouadur dindan an env, hag euz a behini me, Paol, a zo bet great ministr.\n(24) En em rejouissa a ran breman em souffransou evidoc’h, hag e peur-achuan da zouffr em c’hig ar rest euz a boaniou Jesus-Christ evit he gorf, pehini eo an Iliz, (25) euz a behini ez oun bet great ministr, hervez ar garg hen deuz roet Doue d’in en ho kenver, evit discleria deoc’h ger Doue pen-da-ben, (26) ar myster a oa kuzet en holl\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/394&oldid=125520 »


Tintin hag e gi Milou\nTintin eo penn-tudenn "Troioù-kaer Tintin", skrivet ha treset gant Hergé.\nDiskouezet e oa bet Tintin, hag e gi Milou, d’an 10 a viz Genver 1929 er "Petit Vingtième", stagadenn evit ar re yaouank d'ar gazetenn velgiat "Le Vingtième Siècle".\nUr c'hazetenner yaouank, o veajiñ er bed a-bezh, eo Tintin.\nN'eo ket aes diskrivañ Tintin dre arouezennoù dibar. Evel just, speredek, korfigellet, brokus ha kalonek eo, met un dudenn iskis e chom Tintin.\nE oad n'eo ket sklaer : gallout a rafe bezañ ur c'hrennard pe un den deuet. N'eus na familh, na gwreg dezhañ. E anv eo Tintin, ha netra ken : n'eus ket moaien da c'houzout hag-eñ eo un anv familh, un anv bihan pe ul lesanv. Daoust dezhañ bezañ kazetenner, ne weler ket anezhañ war e vicher nemet en albom kentañ. Simpl-tre eo e benn : un dremm ront, gant pikoù evit an daoulagad hag ar genou.\nMignon ar re wan eo Tintin, ha stourm a ra a-enep an droug. Feal-tre eo ouzh e vignoned, ha n'eo ket un den a c'hall bezañ prenet e onestiz. Tintin n'eo ket paotr ar fulor : gwelloc'h eo gantañ soñjal ha dielfennañ an traoù a-raok ober.\nBarrek eo Tintin war ar sportoù, ha daoust ma'z eo fallegan, e vez gounezet pep emgann gantañ. Ouzhpenn, gouzout a ra bleniañ kirri, motoioù, stlejerezed, kirri brezel, kirri-nij, bigi, hag all ...\nEmañ Tintin o chom er 26, straed al Labrador - en ur gêr a c'hellfe bezañ Brusel - hag e Kastell Kervilin goude "Tintin e bro an aour du".\nAlbomoù Tintin a gaver e brezhoneg[kemmañ | kemmañ ar vammenn]\nSegalennoù ar Faraon (Les Cigares du Pharaon), brezhoneg gant Divi Kervella : An Here 1989\nAl Lotus Glas\nAr Skouarn dorr (L'Oreille cassée), brezhoneg gant Martial Menard : An Here 1991\nBazh-roue Ottokar (Le Sceptre d'Ottokar), brezhoneg gant Divi Kervella / An Here 1989\nAr seizh boulenn strink\nKevrin an Unkorneg (Le Secret de la Licorne), brezhoneg gant Divi Kervella / An Here 1993\nTintin e Bro an Aour du (Tintin au Pays de l'Or noir), brezhoneg gant Divi Kervella / An Here 1994\nTintin e Tibed\nWar-zu al Loar (Objectif Lune),brezhoneg gant Divi Kervella / An Here 1996\nKammedoù kentañ war al Loar (On a marché sur la Lune), brezhoneg gant Divi Kervella / An Here 1996\nAfer Klaskato (L'affaire Tournesol), brezhoneg gant Divi Kervella / An Here 1997\nRinkined ar Mor Ruz (Coke en stock), brezhoneg gant Divi Kervella / An Here 1998\nBravigoù ar Gastafiorenn (Les bijoux de la Castafiore), brezhoneg gant Divi Kervella / An Here 2001\nNij 714 da Sydney (Vol 714 pour Sydney)/ An Here 2003\nTintin en Amerika / brezhoneg gant Olier Biguet / Casterman / 2017\nTintin.com - Lec'hienn ofisiel (fr)\nAdtapet diwar « https://br.wikipedia.org/w/index.php?title=Tintin&oldid=1825483 »


Kaozeal:Boreaded - Wikipedia\nImplij kentel amañ, ur wech ouzhpenn, zo un dibab personel digomprenus d'al lennerien : https://br.wikipedia.org/w/index.php?title=Boreaded&diff=next&oldid=1755935. Bianchi-Bihan (kaozeal) 19 Gou 2017 da 19:24 (UTC)\nNe gomprenan ket "ur wech ouzhpenn". Ne gomprenan ket perak ne gomprenfe ket al lennerien ur ger hag a zo er geriadurioù. Met kompren a ran e lakaez al lennerien eveldon da falskomprenerien pe, da nebeutañ, d'ul live izeloc'h eget an hini a gredez kaout.--90.32.246.192 19 Gou 2017 da 19:31 (UTC)\nUr wech ouzhpenn peogwir eo bet lavaret dit dija ha da veur a hini eus da anvioù, hag e komprenez mat-tre. Neuze emaout o vont da lavarout e peseurt geriadurioù e kavez ar ster (nevez moarvat) a roez amañ, pezh n'az poa ket graet d'ar genaoueg ac'hanon neuze. Bianchi-Bihan (kaozeal) 19 Gou 2017 da 19:37 (UTC)\nMe ne zegemeran urzh ebet digant den. Ma'z eo "bet lavaret din dija ha da veur a hini eus ma anvioù", sur a-walc'h em eus lavaret "e peseurt geriadurioù e kavan ar ster (kozh a-dra-sur) a roan amañ". N'eo ket dit e skrivan er pennadoù, d'al lennerien eo. Reizhañ a ran ar pezh a zo fazioù anat: ereadur, bommoù amsklaer, gerioù diresis evel "doare" padal ez eus unan resis: kentel, en degouezh-mañ. Kompren a ran mat ez eus ur genaoueg ac'hanout, pa lavarez.--90.32.246.192 19 Gou 2017 da 19:52 (UTC)\nNe oan ket o c'hortoz ur respont all : heñvel eo ouzh ar respontoù disprizus a vez ganit peurliesañ. N'eo ket evidon e c'houlennen ivez, evit al lennerien all ha n'o deus ket aotre da c'houzout pelec'h ec'h ez da besketa da c'herioù ral. Bianchi-Bihan (kaozeal) 19 Gou 2017 da 19:56 (UTC)\nKomprenusoc'h "diouzh kentel" eget "dareoù" ( evel ma oa skrivet), forzh penaos. Evit stêr "kentel", ret eo bezañ lennet eveljust ur wech bennak Fanch An Uhel (troet gantañ "version") : https://br.wikisource.org/wiki/Pajenn:Luzel_-_Gwerziou_Breiz-Izel_vol_2_1874.djvu/89\nVersion troet gant doare ivez e geriadur Ménard (liv ebet eus kentel siwazh!), met hennezh marteze n'eo ket resis a-walc'h evidout-te. Gallout a reer krediñ e adkemer an Uhel ar ster a gaver e Barzaz Breiz : kan gant un tamm astenn d'ar ster. Nemet kavet e vefe implijet diwar-benn komz-plaen gantañ evel-just. E Gwerziou Breiz Izel e vefe diaes. Ma, geriadur ebet betek-hen neuze? Gant ma daoulagad skuizh ha ma brezhoneg fall, e-skoaz da hini da hini ken brav, ne welan ken. Bianchi-Bihan (kaozeal) 19 Gou 2017 da 20:28 (UTC)\nM.Ménard : "version : rezhienn, usu. doare, stumm". "kentel" troet gant "version" gant An Uhel. Ar peurrest eus da skrid n'eo met "noyer le poisson", den leun a feiz fall.\nKred sinañ da gunujennoù.\nN'on ket sur e komprenez petra eo ster ar verb goulennn pe hini ar verb arguzenniñ (graet gant arguzennoù), den leun a feiz vat. E-lec'h kunujenniñ e c'hallfes marteze displegañ perak ne gaver ar ster roet gant an Uhel nemet gantañ (ha c'hoazh! dilezet eo bet ! ) hag e geriadur ebet gwech ebet nag a-raok na goude (nemet e vefe en ur geriadur bennak goude geriadur an Here e 2001, n'em eus ket sellet c'hoazh). Gwir eo, gerioù zo ne vezont testeniekaet nemet ur wech, evel kourtizanez, gant an Uhel ivez. Bianchi-Bihan (kaozeal) 19 Gou 2017 da 21:09 (UTC)\nSikour digant an Uhel[kemmañ ar vammenn]\nImplij "kentel" zo marteze ur mennozh ha n'eo ket bet kavet kavet gwall vat gant an Uhel himself. Diwar e 2 levrenn Gwerziou Breiz Izel e 1868 ha 1874, ha div levrenn Soniou Breiz Izel e 1890, n'eo bet implijet ar ger er ster-se nemet en eil levrenn ar Gwerziou, e 1874, en eil eus an teir levrenn eta, evel pa n'en dije ket kredet implij ken er Soniou. Kompren a ran gwelloc'h perak n'eo ket bet adkemeret gant geriadurour ebet betek gouzout (nemet reiñ a rafes ur brouenn gontrol). Klemmicherien a lavaro moarvat eo "noyer le poisson", me gav em eus desket un dra bennak din ma-unan a-drugarez dit. N'eo ket brav ar vuhez? Bianchi-Bihan (kaozeal) 20 Gou 2017 da 07:26 (UTC)\nFeiz fall[kemmañ ar vammenn]\nKenderc'hel da skrivañ "tud-kezeg" pa 'z eo diskouezet splann eo "tud-varc'h".\nLavarout "y" n'eo ket brezhoneg ha skrivañ "Odisseia" gant "ss", ar pezh n'eo ket brezhoneg.\nSin da gemennoù, ma kredez. Ha n'eo ket ret pellgomz. Bianchi-Bihan (kaozeal) 20 Gou 2017 da 08:05 (UTC)\nKentel[kemmañ ar vammenn]\nAr gaoz boulc'het amañ a oa db ur ster personel roet d'ar ger kentel. Sklaeroc'h an traoù din. Bianchi-Bihan (kaozeal) 20 Gou 2017 da 08:11 (UTC)\nRoud ebet eus ster an Uhel e-barzh devri: d'am meno e tlefes lakaat. Ma kredez ober. Bianchi-Bihan (kaozeal) 20 Gou 2017 da 12:01 (UTC)\nAdtapet diwar « https://br.wikipedia.org/w/index.php?title=Kaozeal:Boreaded&oldid=1756072 »\nKemmoù diwezhañ degaset d'ar bajenn-mañ d'an 20 Gou 2017, da 12:01.


Da lenn : Dalh soñj ez out den : rezore\n« Tabutoù e Maroko a fed ar yezhoù | Page d'accueil | L’amour malgré la guerre »\nDa lenn : Dalh soñj ez out den\nBrezelioù a zo hiriv an deiz e pep lec’h, siwazh. Brezel en Irak, en Tchétchénia, ha c’hoazh... N’eo ket un dra nevez. Met istorioù karantez a sav ivez e pad ar brezelioù kriz... Lennet m’eus ul levr dispar anvet “Dalh sonj out den !”, skrivet get Yann-Vadezour Lagadeg, un den a Vro Bagan. Deuet eo er maez al levr se e fin ar bloaz 2003, embannet get Emgleo Breiz. Danevelloù a zo a barzh a ziar benn buhez pemdezieg al labourizion douar hag ar vezhinerion. Istorioù brezel a zo, brezel Aljeria met ivez an eil brezel bed, pa oa an Alamaned e Breizh. Ha setu istor Roz.\nStaget doc'h he gwele kloz\nRoz zo bremañ ur vamm gozh, daou vloaz ha pevar arnugent, met begon zo geti c’hoazh. Emañ e chom tost d'ar mor, e-tal ur blokaus, hep amezeg. Rozenn zo chomet dizimez met ur bern mignoned he deus. Eil maerez ar barrez eo bet; istimet eo get ar re all. Met gwellet a vez Roz ivez evel ur vaouez un tammig drol memestra. Sellit ta : gousk a ra c’hoazh e barzh he gwele kloz... Ur wezh, dont a ra Soaz, mignonnez brasan Roz, da brofiñ dezhi ur skeudenn evit he gouel a bleiz. Razh ar re gozh ag ar barrez a zo warni, hag ul lec’h a chom war ur voger, e tal poltred Roz hag he zud, da lakaat ar skeudenn-se... Met Rozenn n’eo ket a-du tamm ebed. Rak ur skeudenn all he deus da lakaat. Ha Roz da lâret d’he mignonez Soaz perak eman-hi chomet dizimez : piket oa bet he c’halon get ur soudard alaman, Hantz, e-pad ar brezel. Ha savet oa bet un istor karantez, da vad, etreze e pad tost daou vloaz... Hantz oa bet kaset war lerc’h da Bro Rusia, ha lazhet du hont...\nA gaos d’an dra se emañ bet staget Rozenn doc’h he gwele kloz e lec’h m’he deus degemeret ha kuzhet Hantz e pad daou vloaz bep nozh. “Ma vehe chomet bev Hantz, e vehem dimehet asambles”, a lâr-hi... Met an istor karantez se zo chomet kuzhet e-pad ar brezel, evel reson, met ar lerc’h ivez. Bet oa bet Roz d’an Alamagn da welet tud Hantz... Abaoe ar mare se, neoazh, n’he deus ket kredet lakaat poltred he c’harantez e tal he foltred. Mezh oa warni, marteze. Met, goude bout displeget an istor d’he mignonnez Soaz, Roz a lak poltred Hantz war ar voger.\nIstorioù karantez e pad ar brezel\nUn abadenn tele oa bet skignet bleadeù-zo a ziout ar vugale ganet e pad ar brezel, pe just ar lerc’h, d’ur vamm a Vro Frans ha d’ur soudard a Vro Alamagn. Hervez an dud o doa savet an abadenn-se, 80.000 krouadur oa ganet goude bout aet asambles ur vaouez a Vro C’Hall get ur soudard a Vro Alamagn, e pad ar brezel. Hervez tud all, ar sifr vehe kentoc’h 200.000 krouadur ! Hag alies emañ bet lakaet mezh war ar vugale se a gaos d’o zad, a c’houde.\nUl lodenn ag ar maouezed a oa aet get ur soudard alaman oa bet touzet e pad al Libération. Ul lodenn ag ar maouezed-se a oa bet pallforset get an Alamaned. Ul lodenn oa kentoc’h gisti, sur awalc'h, met ul lodenn all oa merc’hed a feson piket o c’halon get soudarded alaman. Ha razh an Alamaned ne oant ket nazied anezhe... Istorioù karantez da vat oa bet, ha maouezed oa aet, goude ar brezel, d'en em zimeziñ get ar soudarded o doa keijet gante e bro Frans. N'eo ket ken pell ag ar wirionez an danevell skrivet get Yann-Vadezour Lagadeg.\nDalh sonj out den, Yann-Vadezour Lagadeg, embannadur Emglev Breiz (10 rue Kemper, 29200 Brest). 13,5 €.\n07:30 Publié dans Breizh/Bretagne, Istor/Histoire, Levrioù/Livres/BT/BD | Lien permanent | Commentaires (0) | Tags : Bretagne, Breizh


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Michael Harty) (KildareStreet.com)\nResults 1-20 of 836,264 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Michael Harty)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Michael Harty)


DIVIZ AR YAOU | Ha sikouret e vo ar skolioù divyezhek gant ar Stad ?\nvendredi 22 juin 2018 à 16:17 Par Pauline Kerscaven, France Bleu Breizh Izel\nE Penn-ar-Bed e oa Emmanuel Macron d'an 21 a viz Even. Embannet 'neus e vefe sikouret ar skolioù divyezhek gant ar Stad. Penaos eo bet degemeret an embanadenn-mañ e Breizh ? Setu ar goulenn savaret da vare Diviz ar yaou.\nAn tri rouedad a c'helfe bezañ sikouret muioc'h gant ar Stad. © Maxppp - BEP Ouest-France / Béatrice Le Grand\n"C'hoant em eus e vefe sikouret ar skolioù prevez, publik ha Diwan evit kavout diskoulmoù a-benn e padfe da vat an deskadurezh e brezhoneg",'neus embannet Emmanuel Macron, e Kemper, d'an 21 a viz Even.\nE-touezh ar sellerien e oa Stéphanie Stoll, prezidantez Diwan. "Er mare-mañ emaomp o prientiñ an distro-skol, met gant peseurt arc'hant ? N'eo ket sklaer an traou c'hoazh. Ret eo kemer divizioù ha penaos e vo sikouret Diwan. Diskleriet eo bet gant ar prezidant e vefe kavet diskoulmoù padus. Ma 'neus c'hoant ober petra 'neus embannet, prest omp !"\nGant memes soñj emañ Rémi Toulhoad, prezidant Divyezh. Labourat a ra kalz evit ma dremenfe mat an distro-skol o tont er skolioù publik. Emgavioù 'neus ha 'no gant ar c'hannaded ha kuzulierien ministr an deskadurezh.\nSelaouit en dro ouzh Diviz ar yaou\nDeus embanadenn ar prezidant ha deus an deskadurezh e brezhoneg dre vras oa bet komzet da vare Diviz ar yaou, d'an 21 a viz Even. Pedet e oa bet ganeomp Rémi Toulhoad, prezidant Divyezh ; Paul Molac, kannad ar Morbihan ha Yannick Kerlogot, kannad Aodoù-an-Arvor.\nLodenn 1 - Rémi Toulhoad, Paul Molac, Yannick Kerlogot\nHa sikouret e vo ar skolioù divyezhek gant ar Stad ?\nLodenn 2- Rémi Toulhoad, Paul Molac\nToutes les émissions Les informations en langue bretonne & Diviz ar Yaou


Danevell 27 (live Lennegezh lise) - Un nozvezh en ospital (Skrid)\n· Danevelloù aes\n· Dec'h e vo\n· An huñvre dihun\n· Da vezañ embannet...\nKorn ar vugale\n· Diwan Gwengamp 2000\nDec'h e vo\n· Danevell 11\n· Danevell 12\n· Danevell 13\n· Danevell 14\n· Danevell 15\n· Danevell 16\n· Danevell 17\n· Danevell 18\n· Danevell 19\n· Danevell 20\n· Danevell 21\n· Danevell 22\n· Danevell 23\n· Danevell 24\n· Danevell 25\n· Danevell 26\n· Danevell 27\n· Danevell 28\n· Danevell 29\n· Danevell 30\n· Danevell 31\n· Danevell 32\n· Danevell 33\nDanevell 27 (live Lennegezh lise)\nUn nozvezh en ospital\nC'hwec'h eur noz, ur sulvezh, e-kreiz ar goañv. Edo va gwreg o kas ac'hanon betek an ospital Laenneg e Kemper (Laenneg a oa ur medisin brudet, ijinet gantañ ar stetoskop), war un hent skosellek etre Fouenant ha Kemper. Nag a boan am boa gant va bouzelloù, gant va freñvenn dreist-holl, evel ma lâre va sot a vedisin ! Ha diouzhtu pa veze un toull en hent, ur stroñsadenn vihan, e huchen war va faourkaezh gwreg. Hag evel-se a-hed an hent, betek deomp erruout dirak ur porrastell gwenn, skrivet bras warnañ e lizherennoù ruz :\n« GREVUS ».\nEn em gavet er sal e welis takadennoù gwad war al leur. War an taol e teuis da vezañ disliv-holl, gwenn-kann, tost din semplañ d'ar mare-se. Azezañ a ris war ur gador orañjez plastik yen e-pad ma oa va gwreg o komz gant un istrogellez a glañvdiourez, gwisket ganti ur flotantenn wer hag ur jiletenn c'hloan gwenn. Un tamm kartoñs bihan hirgarrezennek skrivet e du warnañ :\n« Sylvie », hec'h anv-bihan sur a-walc'h, a oa istribilhet ouzh ur chakod eus he flotantenn, leun a greionoù, war he bronn dev, eus tu ar galon. Daoulagad dispourbellet he doa ha blev melen hir-kenañ. Tev e oa he muzelloù, ha bihan-tout he fri. Ar gwashañ 'oa he divskouarn, un tammig evel reoù Dumbo !\nChom a ris da c'hortoz e-pad un hanter eurvezh war ar gozh kador-se, ha d'ur mare bennak e tegouezhas Sylvie hag e tapas krog ennon evit va c'has betek ar sal-c'hortoz gant tud all. Va gwreg, anezhi flaperez kentañ ar bed, ne zeuas ket a-benn da chom hep goulenn diganto evit pe abeg e oant amañ.\nUnan anezho, hag a oa staliet er c'horn e-kichen ar privezioù, en doa troc'het beg bizied e zorn kleiz gant ur gontell merglet pa oa o troc'hañ amann. Moarvat ez eo e wad a oa strinket war leurenn ar sekretourva bremaik. Doaniet a-walc'h ha diflach e oa. Gwisket e oa gant ur bragoù jean hag ur roched wenn marellet a dakennoù gwad un tammig e pep lec'h. Blev berr ha du en doa, muzelloù tanav-kenañ, hag ur pezh fri hir ouzhpenn. Diaes-tre e oa din chom hep ober goap outañ, hep c'hoarzhin ouzh un den ken diampart-se !\nAn den azezet en e gichen a oa deuet peogwir e oa preñved e toull e revr; den ne gomprene perak e oa en em gavet amañ, hag ar c'hlañvdiourezed az ae-eñ dezho gant gerioù gros bep tro ma tremenent en trepas en e gichen rak abaoe div eurvezh edo o c'hortoz, war a lavare. Eüruzamant e tegouezhas daou glañvdiour evit skarzhañ anezhañ ! Un den dichek-tre e oa, da gentañ evit ar gêrioù gros ha da eil dre ma klaske skrabañ e revr hep na welfe an dud tro-dro dezhañ, met re anat koulskoude ! Gwisket e oa e du. Daoulagad bihan-tre ha du en doa. Mourroù ha blev du en doa ivez.\nE-kichen an istrogell-se e oa azezet ur plac'h, doare lentik. Deuet e oa-hi dre fazi he chaosonoù, a oa re risklus. Setu, ur wech ma oa tremenet un tammig re vuan e skalieroù, he doa risklet hag er mod-se e oa kouezhet en diri ha difaragoellet war un ugent metrad bennak (hed e skalieroù). Koantik-tre e oa, blev du ha berr. Gwisket e oa gant ur vrozh verr zu (ha splann e veze gwelet an holl vloñsadennoù he doa paket gant e lamm en diri), ha gant ur chupenn wenn.\nHag evel-just, en va c'hichen e oa an hini gwashañ ! Ur paotr bihan e oa, erru amañ peogwir en doa poan en e zivskouarn (da lavaret gwir, ken bras e oa e zivskouarn m'o dije gellet an avel hag ar glav mont da erc'h en diabarzh) ! Kement a boan en doa ma ne baoueze ket da leñvañ. Leñvañ a rae kement ma oa ur poullig dour dindan e dreid ! Ur chañs evidomp, pa oa deuet e vamm evit lakaat anezhañ da sioulaat. Gwisket e oa gant ur vragez sport hag ur stammenn iwerzhonat wenn.\nDont a reas Sylvie da gerc'hat ac'hanon evit kas ac'hanon betek ur gambr. Degouezhet eno e welis ur glañvdiourez hag a lavaras : « Demat deoc'h Aotrou !\n- Demat deoc'h Itron !, a respontis.\n- Me 'zo o vont da welet hag-eñ ez eus terzhienn ganeoc'h ha da vuzuliañ deoc'h talm ho kalon. »\nGoude-se e voen lakaet war ur gwele evit ma rafe he labour. Ober a reas un dra n'he doa ket lavaret din : tennañ gwad diganin ! Hag a-raok henn ober e lavaras en ur c'hoarzhin :\n« Na vezit ket aonik, ne raio ket poan ! »\nLavarout an dra-se d'un den n'eus bet morse graet traoù a seurt-se dezhañ abaoe ma'z eo ganet ! Ha me da lavaret ouzhin va-unan :\n« C'hoant 'm bije gwelout anezhi en va flas, ar c'henaouegez-se ! Sur he dije kement a aon ha me ma vije preñvenn he bouzelloù da vezañ tennet ! »\nPemp munutenn goude, e oa echu ganti he labour hag e voen lakaet war ur gwele rodoù bihan. Bountet e veze ar gwele gant ur c'hlañvdiour sot penn-da-benn, rak evit klask lakaat ac'hanon da c'hoarzhin ha dreist-holl da zinec'hiñ, e oa o c'hoari gant ar gwele evel pa vije bet en ur redadeg stok-karr er Stadoù-Unanet (pal ar redadeg : bountañ an otoioù all evit gounit) ! An istrogell-se a oa warnañ ur flotantenn wer ha solennoù du. Ur barv hir ha du en doa, e vlev a oa berr ha du ivez, e fri tev hag hir, e vuzelloù kigek hag e zaoulagad du.\nEn em gavet en ur sal vras e-kichen ar sal oberata, e tegouezhas ur vedisinez koantik a-walc'h, gwisket evel ar c'hlañvdiourezed all, da lavaret eo gant ur flotantenn wer ha solennoù du. Komz a reas ganin e-pad ma veze prientet ar sal oberata. A-raok din mont enni, e c'houlennas ar plac'h diganin tennañ va dilhad ha derc'hel roched an ospital nemetken.\nStaliet e voen war ur c'hravazh kalet ha yen-tre ha kaset d'ar sal oberata e-lec'h ma oa pevar pe bemp medisin o c'hortoz dija. An holl anezho a oa gwisket heñvel, gant flotantennoù gwer, bonedoù ha maskloù memes liv. Staliet e voe ar c'hravazh dindan ar gouloù gwenn bras a oa e-kreiz ar sal hag astennet e voe va divrec'h din evel Jezuz war e groaz. A-raok ma vefe lakaet ul lien da virout ouzhin a welout ar pezh e oant oc'h ober e welis an holl vinvioù tro-dro din : ar skejer, ar sizailhoù, hag all... An holl vinvioù-se a rae aon din, rak o vont da droc'hañ ac'hanon e oant ! Peget e voe elektrodoù ouzhin evit gouzout hag analat mat a raen, ha talmiñ dereat a rafe va c'halon e-pad an oberatadenn. Unan eus ar vedisined a zeuas da c'houlenn traoù diganin :« Hag-eñ ez eus dent faos ganeoc'h en ho peg ?a c'houlennas.\n- N'eus ket.a respontis dezhañ.\n- Daoust ha kudennoù yec'hed ho peus, evel ar berralan, da skouer ?\n- Kennebeut all.\n- Daoust hag-eñ e c'houzañvez an antibiotikoù ?\n- Hag e ran. »\nGoude din bezañ respontet d'e c'houlennoù e voe graet un digizidikadur jeneral din evit din santout netra.\nTri c'hard eur e padas an oberatadenn, ha goude-se e voen kaset betek ar gambr 13, en estaj 13, er memes kambr gant un den kozh. Va gwreg a gouskas e-kichen va gwele e-pad an noz.\nPoan am boa bet o kousket e-pad an noz-se gant ul luziadell korzennoù stag ouzhin, ha pa zihunis diouzh ar mintin e oan c'hoazh dindan efed an digizidikadur, setu ne santen tra pa fiñven. Evañ a ris ur werennad dour, ha daou, ha tri, ha pevar, ha betek c'hwec'h da heul ! A-daol-trumm e verzis 'n em boa gar zehou ebet ken ha d'ar mare-se e erruas ar surjian en doa oberataet ac'hanon hag eñ da lavaret :\n« Ha neuze, mat an traoù ganeoc'h, Aotrou Braz ? »\n« Met n'on ket an Aotrou B... »\n© 1995-2002 Riwal Le Donge, Embannadurioù an Hemon, Skolaj Diwan, straed Gay Lussac, F-29480 ar Releg Kerhuon, Breizh, Europa.\nGenerated with eXtrans tools (Linux) on Mon Oct 28 22:13:14 2002


Tanac'h - Howling Pixel\nHollad skridoù santel ar yuzevegezh a vez graet tanac'h (תנ״ך, LFE: [ta'nax]) anezhañ. Ur verradenn eo ar ger-mañ, stummet diwar :\nNevi'im richonim (נביאים ראשונים) - profeded kentañ\nNevi'im ac'haronim (נביאים אחרונים) - profeded diwezhañ\nTrey-Asar (תרי עשר) - profeded vihan\nKlotañ a ra ar c'hanon-mañ gant Testamant Kozh ar Gristenien mui-pe-vui.\nHoll rolledoù an Tanac'h\nBoaz pe Booz (en hebraeg בועז (bō`az) « ennañ emañ an nerzh ») a zo unan eus tudennoù Levr Rout en Tanac'h.\nRout, ur Voaviadez, intañvez Mahelon unan eus mibien Elimelec'h a oa deuet da Vetlehem gant he mamm-gaer Noemi goude marv he gwaz. Sikouret e voe gant Boaz, "un den galloudus, pinvidik, eus kerentiezh Elimelec'h".Divizout a reas dasprenañ anezhi hervez lezennoù ar mare. Priediñ a reas da Rout eta.\nGenel a reas Rout ur mab dezhañ. Anvet e voe Oved. Hemañ a voe tad Yese, tad David.\nLevr Ezra a zo unan eus levrioù Ar Skridoù en Tanac'h. Kavet e vez e-touez levrioù istorek ar Bibl katolik.\nDamvesket eo istor Ezra gant hini Nehemia. Ul levr nemetken a oa anezho diagent. An hevelep skrivagner en deus aozet ar skridoù-mañ hervez an darn vrasañ eus ar viblourien hag implijet en deus dielloù a orin disheñvell ha n'int ket dalc'hmat kenglot an eil gant egile. An Danevelloù a zo bet skrivet gant an hevelep oberour.\nHervez an hengoun e oa bet skrivet al levrioù gant Ezra pe Nehemia o-unan (Vvet kantved kent JK) met soñjal a ra d'an istorourien int bet skrivet er IVvet pe IIIvet kantved kent JK.\nDleout a rafe levrioù Ezra ha Nehemia dont war-lerc'h an Danevelloù met renket int bet a-raok en Tanac'h. Ne voe rannet an daou levr nemet goude 1448 er Bibl Hebraek.\nEr Bibl katolik e vezont renket goude. Rannet eo bet an daou levr gant Orijen ha kadarnaet eo bet gant Jerom er Vulgat (Vvet kantved goude JK).\nLevr Nehemia, asambles gant Levr Ezra, zo unan eus levrioù an Tanac'h rak ul levr nemetken a oa anezho diagent. Dispartiet e voent gant ar Gristenien en IIIe kantved ha gant ar Yuzevien er XVvet kantved.Kontañ a reer el levr-mañ penaos e voe adsavet mogerioù Jeruzalem gant Nehemia, ur Yuzev gant ur post uhel e lez rouaned Persia. An danevell ziwezhañ eo en istor ar bobl yuzev, kontet en Tanac'h.\nMic'ha pe Micha (e latin) pe Miche, (מִיכָה en hebraeg) a zo unan eus daouzek profed bihan an Tanac'h (Bibl hebraek).\nSter e anv a zo "Piv a zo evel Doue". Kempred eo gant Yeshaia. Prezegenniñ a reas da vare Yotam, Ahaz ha Hizkia en eil lodenn eus an eizhvet kantved kent JK. E vro c'henidik a oa Yehouda met prezeg a reas war Yehouda hag Israel.\nNahoum (Nahum e latin hag e troidigezh Gwilh ar C'hoad, נַחוּם, "frealzidigezh" en hebraeg) a zo unan eus daouzek profed "bihan" an Tanac'h.\n"Ne ouier netra diwar-benn Nahoum, nemet e oa eus Elkosh, ur gêr dianav ivez. Diouzh danvez e ziouganoù e c'heller tennañ e prezegas goude ma voe kouezhet No-Amon (661) etre daouarn Ashour-Bani-Pal, roue Ashour, ha marteze betek marv ar roue-mañ (612)."\nLenn a reer hec'h istor e Levr Rout an Tanac'h.\nGoude marv Elimelec'h, Mahelon ha Kileyon e tivizas Noemi distreiñ da vro Yehouda. Chom a reas Orpa e Moav met dont a reas Rout ganti ha divizout lakaat he feiz e Doue Israel.\nBoaz, un den pinvidik eus tiegezh Elimelec'h, a sikouras hag a zasprenas anezhi hervez lezennoù ar mare. Deuet da vezañ gwreg Boaz e c'hanas Oved hag a c'hanas Yese (tad David). Pouezañ a ra an istor-mañ war ar fed e voe mamm-gozh David un estrenez hag henvamm Jezuz war memes tro.\nHervez an Tanac'h e oa Shomron kêr-benn Rouantelezh Israel, rouantelezh an Norzh. Hervez Eil Levr ar Rouaned e voe distrujet gant an Asirianed e 721 KJK.\nSavet e vefe bet gant Omri, roue Israel (885-874) : « E Tirsa e renas c'hwec'h vloaz ; hag e prenas menez Shomron digant Shemer evit div dolzenn arc'hant. Sevel a reas war ar menez, hag e c'halvas anv ar gêr en devoa savet, diwar anv Shemer, mestr ar menez, 'Shomron' » (1R 16, 23-24).\nTargoum (liester: targoumim; "troidigezh, -ioù") a vez graet en hebraeg eus troidigezhioù aramaek an tanac'h. Troet int bet en Henamzer hag er Grennamzer gant kumuniezhoù yuzevien aramaeger.\nTerah (hebraeg :תֶּרַח, "Ibeks, gavr c'houez" pe "kantreer"), eo tad Avraham, Nahor ha Haran hervez Levr ar C'heneliezh an Tanac'h, ha diskennad eus Shem (unan eus mibien Noah).\nHervez an Tanac'h e oa Zipora (hebraeg : צִפוֹרָה,Tsippora,"evnig" ; gresianeg : Σεπφώρα ; arabeg : صفورة) unan eus merc'hed Reouel, beleg Midyan. Roet e voe da bried da Voshe (Er 2, 21) hag e c'hanas dezhañ ur mab hag a voe anvet Gershon peogwir e oa bet Moshe "Ostiziad e bro estren".\nEn Er 18, tad-kaer Moshe n'eo ket anvet Reouel met Yitro ha meneget eo bepred Zipora evel gwreg Moshe ha mamm d'e zaou vab Gershon hag Eliezer.


Diwan - Nedeleg e brezhoneg\nDegemer > Nedeleg-e-brezhoneg\nGoude ar bloavezh diaes evit ar goñversanted e oa bet digoret ar stalioù e penn kentañ miz Kerzu hag un digarez mat eo ar gouelioù evit souten anezho. Petra a vir ouzoc’h mont e brezhoneg ganto goude ar mareoù kenfinet-mañ. Renablet vez gant al lec’hienn Stal.bzh ar goñversanted a implij ar brezhoneg tost ouzh ar gêr hag amañ dindan e kavoc’h kalz a vennozhioù profoù evit degas plijadur (deoc’h) e brezhoneg evel-just !\nMennozhioù a bep seurt\nBoutik Mignoned ar brezhoneg : aze e kavoc’h ur c’hant mennozh profoù eus ar sonerezh, d’ar goodies ha c’hoarioù a-stroll ivez.\nPe vefe dilhadoù pe kilometroù da brofañ (deoc’h) e c’heller dibab war lec’hienn ar Redadeg, ar redadeg evit ar brezhoneg.\nKrouet gant skol Diwan ar Faou, gouestlet eo deiziadur Diwan 2021 d’ar plantennoù gouez en un doare barzhoniezh ha kavet vez rekipeoù ivez.\nDeiziataer e brezhoneg penn-da-benn nemetañ Skol an Emsav, ar golo anezhañ savet gant Mathieu Le Guern ar bloaz-mañ, kaer eo da welet.\nOber ur prof d’ur gevredigezh a garit eo ur prof Nedeleg brav-kenañ ivez evit souten anezhi. Lakaet diaes eo ar skolioù Diwan gant an enkadenn hag ezhomm o deus eus ho skoazell ; gellout a reoc’h souten anezho en ur ober ur prof ur wech pe viziek enlinenn.\nLevrioù ha kelaouennoù\nEvit reiñ avi lenn kenkoulz d’ar re vihan ha d’ar re vras e kaver mennozhioù war Lenn e brezhoneg ha gellout a reoc’h ivez mont e darempred gant ur skol Diwan pa werzhont levrioù e brezhoneg, peotramant an Ti ar Vro dostañ evit gouzout pelec’h prenañ anezho.\nPerak pas profañ ur c’houmanant d’ur gazetenn pe d’ur gelaouenn ? Kinniget vez gant ar gelaouenn Ya! formulennoù prizioù disheñvel, mui ar gelaouenn Bremañ.\nFilmoù ha stiradoù skinwel\nKentañ lec’hienn video war c’houlenn e brezhoneg eo Breizh VOD. Evit Nedeleg e c’hellit profañ ur gartenn prof evit ur c’houmanant bloaziek.\nPour les vacances, Brezhoweb vous propose de nombreux dessins animés en breton pour toute la famille, accessibles gratuitement sur le site internet. Evit ar vakañsoù e kavoc’h war Brezhoweb kalz a dresadennoù bev e brezhoneg evit ar familh a-bezh a c’heller sellout evit netra war al lec’hienn internet.\nHag evit ma vo oberiant ar re yaouank tout e-kerzh ar vakañsoù Nedeleg, kavit ivez hor pennad Danvez niverel e brezhoneg evit talañ ouzh ar c'henfinañ.\nGerioù-alc'hwez stag : kenfinañ


Les infos en langue bretonne, Joan Bizien\nGant ar strollad La Obra 'vez c'hoariet ar pezh-c'hoari La Caminata - La Obra\nUr pezh c'hoari diwar-benn ar repuidi 'vo kinniget warc'hoazh e Kemper, berzh ar c'hrampouezh gant Gouel ar Gouloù 'vo warc'hoazh, abadenn gentañ kafe brezhoneg diwar-benn ar politikerezh e Lesneven : setu e-barzh keleier ar Merc'her 1 a viz C'hwevrer.\nHa ma vefemp holl divroerien ?\nSed aze ar goulenn 'vez savet gant ar strollad La Obra. Warc'hoazh da noz 'vo c'hoariet La Caminata ba Kemper, ur pezh-c'hoari a lak war wel kudenn ar repuidi. Ul labour graet asambles gant komedianed ha divroerien.\nEstreget gant ar Republikaned ez eus reuz ar mare-mañ...\nE Bro Leon ivez.... "Reuz gant ar politik e Bro Leon" eo tem kentañ "kafe brezhoneg" aozet hiziv goude-merenn gant Ti ar Vro Bro Leon. Reportaj e-pad ar c'heleier-mañ.\nKrampouezh pe kaletez ?\nGouel ar gouloù 'vo warc'hoazh, d'an 2 a viz C'hwevrer. Krampouezh gwinizh, gwinizh du pe kaletez, fin pe tev... pep hini 'neus e doare da fardañ krampouezh. Ha pep hini 'neus ar santimant da gaout ar wirionez gantañ a soñj dezhañ Yann-Erwan Paveg, perc'henn an ti-krampouezh Skeud an Amzer e Ploudiern.\nYann-Erwan Paveg, perc'henn an ti-krampouezh Skeud an Amzer e Ploudiern


Région_Bretagne - Enklask sokioyezhoniel : piv a gomz yezhoù Breizh hiziv an deiz ?\nEtre ar 7 a viz Mezheven hag an 3 a viz Gouere diwezhañ e oa bet aterset, dre bellgomz, ouzhpenn 8 000 a dud adalek 15 vloaz hag a zo o chom e pemp departamant Breizh istorel (Penn-ar-Bed, Mor-Bihan, Aodoù-an-Arvor, Il-ha-Gwilen ha Liger-Atlantel) : biskoazh ne oa bet kaset un enklask ken ledan-se da benn diwar ar brezhoneg hag ar gallaoueg war ar memes tro.\nPetra eo dregantadoù ar vrezhonegerien e Breizh istorel ? E peseurt takadoù eus Breizh e vezont kavet ? Penaos e vez desket yezhoù Breizh gant an dud diouzh o oad ? Sed aze darn eus ar goulennoù a vez degaset respontoù dezho gant an enklask-se a veze gortozet pell zo : gantañ ez eus gallet muzuliañ pegement a dud a vez o komz brezhoneg, hag en tu all da se ivez pegen barrek int war ar yezh, penaos ha pegen alies e vez implijet ganto war ar pemdez ha petra emaint o c’hortoz.\nE 2004 e oa Kuzul-rannvro Breizh ar strollegezh kentañ o luskañ ur politikerezh yezh evit reiñ lañs da yezhoù Breizh en-dro ha broudañ an dud d’ober ganto, ha hiziv an deiz e fell da Rannvro Breizh kreñvaat hec’h oberoù c’hoazh evit diorren yezhoù Breizh. Diazezet e vo an oberoù-se war an enklask sokioyezhoniel don a zo bet fiziet en aozadur TMO Rannvroioù evit termeniñ ur politikerezh yezh nevez (sellet izeloc’h).\nAr sifroù kentañ\nOuzhpenn 200 000 a gomzerien bepred\nAr brezhoneg : war-dro 213 000 a gomzerien\n5,5% eus ar boblañs a gomz brezhoneg, da lavaret eo war-dro 213 000 a dud e 5 departamant Breizh istorel.\n70 vloaz eo oad keitat ar vrezhonegerien : 7 vloaz hanter koshoc’h eget en enklask sevenet e 2007.\n3,5% eus ar boblañs a embann e komprenont brezhoneg mat-tre pe mat a-walc’h anez komz.\n31% a anavez un toullad gerioù pe lavarennoù.\nEn holl, 40% eus an dud o deus un tamm anaoudegezh eus ar brezhoneg.\nAr gallaoueg : 196 000 a gomzerien\n5% eus ar boblañs a gomz gallaoueg, da lavaret eo war-dro 196 000 a dud.\n4% eus an dud a embann e komprenont gallaoueg mat-tre pe mat a-walc’h anez komz.\n15% a anavez un toullad gerioù pe lavarennoù.\nEn holl, 24% eus an dud o deus un tamm anaoudegezh eus ar gallaoueg.\n27% eus an dud o dez tro da glevet komz brezhoneg pe gallaoueg ur wech ar miz d’an nebeutañ\nNe vez ket desket an div yezh er memes doare\nEvit ar brezhoneg : kadarnaat a ra an enklask ez eo pouezus-kenañ ar c’helenn evit stummañ re yaouank :\n90% eus ar re a zo etre 15 ha 24 bloaz ha 53% eus a re a zo etre 25 ha 39 bloaz o deus desket brezhoneg er skol\nn’eus nemet 7%, pe nebeutoc’h, evit ar remziadoù koshoc’h\nEvit ar gallaoueg : desket e vez dreist-holl gant an diagentidi, forzh pe oad e ve an den a c’houlenner outañ.\nUr c’hoant da zeskiñ ar yezhoù, stank e-touez ar re yaouank\nGant an enklask e weler emañ an dud o c’hortoz ur bern traoù :\n73% eus an dud aterset a c’houlenn ma vefe kresket kelenn ar brezhoneg er skolioù,\n55% a c’houlenn muioc’h a abadennoù brezhonek er skingomz hag er skinwel\n32% a gav e vefe mat kreskiñ kelenn ar gallaoueg er skolioù,\n30% zo evit reiñ muioc’h a blas d’ar gallaoueg er mediaoù.\n33% eus an dud aterset o deus c’hoant e vefe gouezet brezhoneg gant o bugale ha muioc’h a dud c’hoazh (43%) e-touez ar re a zo etre 15 ha 24 bloaz, ar pezh a zo ur sin vat evit an amzer-da-zont.\n10% a blijfe dezho e vefe gouezet gallaoueg gant o bugale.\nUr politikerezh nevez evit yezhoù Breizh\nE 2004 e oa Kuzul-rannvro Breizh ar strollegezh kentañ o luskañ ur politikerezh yezh, a oa bet solutaet e miz Meurzh 2012 : rak da-heul anaoudegezh ofisiel ar brezhoneg hag ar gallaoueg evel yezhoù Breizh gant ar Rannvro ez eus roet lañs d’ur steuñv youlek evit lakaat treuzkas ha diorren anezho. Diwar stad nevez an traoù, lakaet war wel gant an enklask sevenet gant an aozadur TMO Rannvroioù diwar-benn implij ar brezhoneg hag ar gallaoueg hiziv an deiz e Breizh, hag ivez diwar an erbedadennoù a zeuy da-heul se a-berzh ar C’huzul Sevenadurel, e vo maget prederioù ar Rannvro war ar sujed-se. Ac’hann da fin ar bloaz e vo termenet ganti war beseurt tu dre vras e vo heñchet ar politikerezh yezh nevez a vo kendivizet diwar e benn ha votet warnañ da-geñver dalc’h an 13 ha 14 a viz Kerzu 2018 : ur bazenn nevez evit diorren yezhoù Breizh war an holl dachennoù. « Goude bezañ strivet e-pad 14 vloaz eo dav deomp delc’her gant hon obererezh, gant ar soñj, atav, lakaat niver ar gomzerien da greskiñ, a soñj prezidant ar Rannvro, Loïg Chesnais-Girard. Er bloavezhioù a zeu e rankimp prederiañ muioc’h c’hoazh war an amzer-da-zont, lakaat hon ijin da labourat muioc’h evit solutaat ar pezh a zo, digeriñ hentoù nevez, skoazellañ an oberoù nevezus. »\nAr politikerezh evit diorren yezhoù Breizh\nEtude sociolinguistique langues de Bretagne 3.48 MB\nCommunique presse languesbretagne 134.06 KB\nPublié le Monday, October 8, 2018


An aviel hervez Sant Vaze - Pennad 5 - Le Diocèse de Quimper et Léon\nAccueil - Les évangiles en breton - An Aviel hervez Sant Vaze - Traduction Danielou - An aviel hervez Sant Vaze – Pennad 5\nAn aviel hervez Sant Vaze\n« Eüruz »\n1 O weled an engroez, e pign-eñ war ar menez. Azeza a ra, hag e tosta e ziskibien outañ. 2 O tigori e henou, e stag d’o helenn, en eur lavared :\n3 « Eüruz ar re a zo paour en o spered : dezo eo rouantelez an neñv !\n4 Eüruz ar re a zo leun a zouster : hered e vint d’an douar !\n5 Eüruz ar re a zo glaharet : frealzet e vint !\n6 Eüruz ar re o-deus naon ha sehed a justis : o gwalh a gavint !\n7 Eüruz ar re a zo trugarezuz : evito e vo trugarez !\n8 Eüruz ar re a zo glan a galon : Doue a welint !\n9 Eüruz ar re a zegas ar peoh : mibien Doue e vint anvet !\n10 Eüruz ar re a zo heskinet en abeg d’ar justis : dezo eo rouantelez an neñv !\n11 Eüruz oh-c’hwi pa viot kunujennet hag heskinet, pa vo lavaret bep seurt droug e gaou a-eneb deoh, en abeg din. 12 Bezit laouen, tridit, rag braz eo ho pae en neñv. Evel-se eo bet heskinet ganto ar brofeted, ar re a zo bet en ho raog. »\n« Bez’ oh an holen »\n13 « Holen an douar oh-c’hwi. Ma teu an holen da veza goular, gand petra e vo salet ? N’eo ket ken kreñv a-walh evid netra, nemed evid beza stlapet er-mêz ha breset gand an dud. »\n« Bez’ oh sklêrijenn »\n14 « Sklêrijenn ar bed oh-c’hwi. Ne helier ket kuza eur gêr bet savet e lein eur menez. 15 Ha n’elumer ket eul lamp evid e lakaad dindan ar boezell, med war ar hantolor ; ha lugemi a ra evid an oll re a zo en ti. 16 Ra lugemo evel-se ho sklêrijenn dirag an dud, evid ma welint hoh oberou mad, ha ma veulint ho tad hag a zo en neñv.\nSeveni kentoh eged distruja\n17 « Na gredit ket on deut da dorri al lezenn hag ar brofeted ; n’on ket deut d’o zorri med d’o zeveni. 18 Rag, amen, lavared a ran deoh : ken na vo tremenet an neñv hag an douar, ne dremeno ket eun i, eun tired nemetañ, euz al lezenn, ken na vo sevenet pep tra.\n19 Evel-se, an neb a dorro unan euz ar gourhemennou-ze, e-touez ar re vihanna, hag a gelenno kemend-all d’an dud, hennez a vo anvet ar bihanna e rouantelez an neñv. An hini a raio hag a gelenno, hennez a vo anvet braz e rouantelez an neñv. »\nEur justis diouz an druill\n20 « Rag lavared a ran deoh : ma n’eo ket ho justis dreist hini ar skriverien hag ar farizianed, ne antreot ket e rouantelez an neñv. »\nDifacha da genta\n21 « Klevet ho-peus ez eus bet lavaret d’ar gozidi : “Ne lazi ket ! An hini a lazo, a vo responteg dirag ar varn”. 22 Me a-vad a lavar deoh : peb den gand droug ennañ a-eneb e vreur, a vo responteg dirag ar varn. An hini a lavaro d’ e vreur : “Raka ! ”, a vo responteg dirag ar zanedrin, hag an hini a lavaro dezañ : “Pennsod !”, a vo responteg dirag jehenn an tan.\n23 M’emaout eta o kinnig da brov war an aoter, ha ma teu soñj dit e-neus da vreur eun dra bennag a-eneb dit, 24 lez aze da brov, dirag an aoter, ha kerz da genta da zifacha diouz da vreur. Ha neuze, deus da ginnig da brov.\n25 En em reñk gand da enebour, buan, e-keid ha m’emaout gantañ war an hent : evid na vi ket kaset gand an enebour dirag ar barner, ha gand ar barner dirag ar gward, ha na vi ket taolet en toull-bah. 26 Amen, lavared a ran dit : ne zeui ket er-mêz alese beteg m’az-po rentet ar hart gwenneg diweza. »\n« An hini a zell ouz eur vaouez… »\n27 « Klevet ho-peus ez eus bet lavaret : “Ne vi ket avoultrer”. 28 Me a-vad a lavar deoh : kement den a zell ouz eur vaouez gand ar c’hoant anezi, a zo dija avoultrer ganti en e galon. 29 Ma vez da lagad, an hini dehou, eur gwall-skoill evidout, lam-eñ kuit ha stlap-eñ pell diouzit ! Rag emzavoh eo dit e vefe kollet unan euz da izili eged na vefe taolet da gorv a-bez er jehenn.\n30 Ha ma vez da zorn dehou eur gwall-skoill evidout, troh-eñ ha stlap-eñ pell diouzit. Rag emzavoh eo dit e vefe kollet unan euz da izili eged na yafe da gorv a-bez d’ar jehenn. »\n« An hini a gas e wreg kuit »\n31 « Ha lavaret ez eus bet : “An hini a gas e wreg kuit, a roio dezi eul lizer a dorr-dimezi”. 32 Me a-vad a lavar deoh : an hini a gas e wreg kuit, nemed na vefe eur falsdimezi, he lak da veza avoultrerez ; hag an hini a zimez gand eur vaouez dilezet, a zo avoultrer. »\n« Na douit ket »\n33 « Ha c’hoaz ! Klevet ho-peus ez eus bet lavaret d’on tud koz : “Ne dorri le ebed ; med roi a ri da leou d’an Aotrou !” 34 Me a-vad a lavar deoh : chomit hep toui tamm ebed. Na dre an neñv : tron eo da Zoue. 35 Na dre an douar : skabell eo evid e dreid. Na dre Jeruzalem : bez ’eo kêr ar Roue-Meur. 36 Na dre da benn, na dou ket kennebeud, rag ne hellez ket lakaad eur blevenn hepken anezañ da veza gwenn pe du. 37 Ra vo ho komz : “Ya ! Ya !”, “Nann ! Nann !” An traou ouspenn a zeu euz an Droug. »\n« Na harzit ket ouz an den droug »\n38 « Klevet ho-peus ez eus bet lavaret : “Lagad evid lagad” ha “dant evid dant”. 39 Me a-vad a lavar deoh : na harzit ket ouz an den droug. Med d’an den o skoi ganit war da jod dehou, tro ive an hini all. 40 D’an den a fell dezañ da gas d’al lez-varn ha kemer da zae gantañ, lez ive da vantell. 41 Gand an den a houlenn diganit ober eur mil-douar, kerz evid daou vil. 42 Ro d’an hini a houlenn diganit, ha d’an hini a fell dezañ ampresta diganit, na dro ket kein. »\n« Karit hoh enebourien »\n43 « Klevet ho-peus ez eus bet lavaret : “Kared a ri da nesa ha kasaad a ri da enebour.” 44 Me avad a lavar deoh : karit hoh enebourien, pedit evid ho heskinerien, 45 evid beza mibien ho Tad euz an neñv. Rag lakad a ra an heol da zevel war ar re fall ha war ar re vad, ar glao da goueza war ar re just ha war ar re direiz.\n46 Ha ma karit ar re hag ho kar, peseurt gopr ho-po ? Daoust ha ne ra ket ar bublikaned kemend-all ? 47 Ma ne zaludit nemed ho preudeur, petra a rit ouspenn ? Daoust ha ne ra ket ar baianed kemend-all ? 48 C’hwi eta, bezit peurvad, evel m’eo peurvad ho Tad euz an neñv. »\nPennad 4 Pennad 6


Agan Tavas - Wikipedia\nAgan Tavas ("Hon Yezh"; e Kernewek Kemmyn: Agan Taves) a zo anv ur gevredigezh bet krouet e 1987 ha ganti he fal kas war-raok implij ar c'herneveureg evel ur yezh vev dre gomz.\nEr penn kentañ n'halle dont da vezañ izili nemet kerneveuregerion peurvarrek war ar yezh bet pedet da dont gant un ezel all. E 1990 e oa bet kemmet ar reolennoù avat ha dont a reas da vezañ ur gevredigezh digor evit klask reiñ ar muiañ a lusk posupl d'ar c'hernewek Unys kinniget e 1929 gant Morton Nance.\nAnavezet e vez gant Agan Tavas an holl doareoù kerneveureg adsavet a-vremañ diazezet war un doare-skrivañ bet implijet gant Kerneveuriz/ezed o-unan a-hed istor ar yezh met n'anavez ket doareoù all ma vez implijet gante ur sistem hep tamm diazez istorel.\nRoet e voe lañs da Agan Tavas e 1995 p'embannas Nicholas Williams en e levr Cornish Today a oa faziet-meur ar c'hernewek kemmyn bet lakaet da ofisiel gant Kesva an Taves Kernewek.\nHiziv e sav a-du Agan Tavas gant ar kernowek unys amendys en ur doujañ da wir e izili da implijout ar sistem reizhet-se pe ar kernowek unyes a-gent diouzh o c'hoant hag embannet e vez gantañ levrioù oc'h implijout an daou doare-skrivañ-se.\nEmbannet e vez ivez gant ar gevredigezh ur c'helc'hlizher miziek diabarzh anvet An Gowsva ("Ar Gaozva").\nAdtapet diwar « https://br.wikipedia.org/w/index.php?title=Agan_Tavas&oldid=1854454 »\nDernière modification le 5 Du 2019, à 16:05